ये थे पद्मश्री विष्णु श्रीधर वाकणकर, उज्जैन के इस सरल व्यक्ति ने विश्वभर में अपने कार्य को स्थापित किया. भीमबेटका की गुफाओं की प्रागैतिहासिकता की खोज से बढ़कर भी इनका विराट कार्य था सरस्वती नदी के सम्पूर्ण मार्ग का वास्तविक निर्धारण. अपने स्वभाव के अनुरूप इन्होंने पूरे मार्ग की पैदल यात्रा की. लगभग दो वर्षों की यात्रा में इनके साथ भिन्न भिन्न क्षेत्रों के विशेषज्ञ जुड़ते रहे. भूमिगत जल के विद्वानों से लेकर मिट्टी और भूगर्भीय विद्वानों तथा इसरो के सैटेलाइट चित्रण के वैज्ञानिकों तक ने इनके साथ काम किया. यह स्वयं में इतना विराट विषय है कि इस पर अगले लेख में चर्चा होगी.